Hver dag, hvis han har kræfter til det, sidder Krølle og tigger foran Illum på Strøget i København sammen med sin hund Odin. Den tidligere slagtersvend har været misbruger i 35 år og skal bruge omkring 1.000 kroner i døgnet på at skaffe coke eller heroin, som han fixer ud over sin daglige metadon.

Siden 2007 har Krølle været hivpositiv. Desuden har han smitsom leverbetændelse og en konstateret hjerneskade foruden en livstruende lav blodprocent og formentlig indre blødninger. Han har bylder i hjernen og været indlagt adskillige gange, ligesom han er inficeret med MRSA-multiresistente stafylokokker og har store væskende sår på kroppen, især på benene og armene.

Hver dag sidder embedsmænd i Københavns Kommune og skal afgøre, om personer som Krølle kan få tildelt førtidspension.

Foran sig på skrivebordene eller på skærmen har embedsmændene sagerne, der ofte bugner af kopier af lægeundersøgelser, breve, hospitalsjournaler, samtale- og mødereferater, og som fundament for deres afgørelser har de desuden en række principielle sager fra Ankestyrelsen, hvor de f.eks. kan læse, at selv om en borger kun har en effektiv arbejdstid på 13,3 minutter pr. arbejdsdag, kan der ikke bare tildeles førtidspension.

Det er kun, når kommunen vurderer, at en borgers arbejdsevne absolut ikke kan forbedres, at en førtidspension kan komme på tale.

Den 3. september 2014 gav Modtageenheden i Socialcenter København på den baggrund afslag på førtidspension til Krølle: »Begrundelsen er, at det efter vores vurdering ikke kan udelukkes, at du har en arbejdsevne, som vil sætte dig i stand til at blive selvforsørgende ved indtægtsgivende arbejde.«

Læs også: Regler om førtidspension anklages for at lade de svageste i stikken

Naturligvis må Modtageenheden kende til Krølles tilstand. Den er detaljeret beskrevet i hans sag, og i afslaget anerkender kommunen også, at Krølle »på nuværende tidspunkt har udfordringer i forhold til at ophøre med dit misbrug«. Men da det ifølge kommunen ikke er »dokumenteret«, at Krølles helbredsmæssige og sociale forhold betyder, at hans arbejdsevne skulle være »varigt nedsat« i et omfang, der udelukker enhver tilknytning til arbejdsmarkedet, hvis han skulle få bugt med sit stofmisbrug, kan han »på det foreliggende grundlag« ikke tilkendes førtidspension.

Hvor var hunden?

I slutningen af november 2010 blev Krølle fra et herberg indlagt på Hvidovre Hospital. Han var, som det blev anført i hans sygejournal, »blevet fundet af personale på sit værelse, ukontaktbar og med 40,6 i feber« og desuden »velkendt i afdelingen« som en patient med hiv, leverbetændelse, MRSA »samt aktivt i.v. (intravenøst, red.) stofmisbrug«.

I de følgende mange sider i sygejournalen kan man læse om et specielt problem: Under denne og mange senere indlæggelser har personalet ikke kunnet tage en blodprøve på Krølle. Trods mange forsøg, bl.a. i halsen, lykkedes det ikke for personalet. Krølles blodårer var ikke til at ramme. I adskillige tilfælde havde det umuliggjort undersøgelse og behandling.

Krølle injicerer kokain i stofindtagelsesrummet Skyen på Istedgade i København. Ifølge en lægeundersøgelse vil det ’selv under iagttagelse af omfattende skånehensyn næppe være muligt at bringe ham til at fungere i hverken ordinær eller beskyttet jobfunktion’. Tor Birk Trads

Krølle var også udeblevet fra opfølgende kontrolbesøg, ligesom han næsten ikke deltog i udredende møder om sin situation. Krølle har ingen idé om, hvilken dato det er, og det har krævet betydelig støtte fra mange mennesker de få gange, hvor det er lykkedes at få ham til en samtale.

Han blev også på et tidspunkt tvangsudskrevet, fordi han ikke holdt op med at fixe, mens han var indlagt.

»Michael (Krølle, red.) har ikke fået taget blodprøver i et år«, som der står et sted i journalen. »Opfølgning uden kontakt« står der adskillige andre steder. Et tredje sted: »For nuværende er han så dårlig, at han har svært ved at samarbejde i behandlingen.«

En helbredsattest fra en læge fra oktober 2010 kom frem til, at Krølles funktionsevne var »nedsat i meget markant grad«, og at han var »uden betydende erhvervsevne«.

I en status fra december 2010 blev det derefter noteret, at »Krølle for nuværende ikke kan deltage i beskæftigelsesfremmende foranstaltninger, både grundet nuværende sygdom samt hans generelle kaotiske livssituation«. Hans »muligheder for forhold til tilknytning til arbejdsmarkedet er tvivlsomme, samt at det må bero på hvorvidt han får og kan modtage hjælp til misbruget«.

I en senere indføring i journalen var vurderingen den samme, nemlig at Krølle »ikke kan deltage i beskæftigelsesrettede foranstaltninger grundet massivt misbrug og vedvarende infektioner samt generel dårlig somatisk tilstand«. I endnu en vurdering fra den samme læge fra april 2011 var konklusionen:

»Han har på baggrund af stort kronisk blandingsmisbrug, alvorlig kognitiv dysfunktion, ringe helbredstilstand med slid og mange skader på bevægeapparatet og hiv infektion et meget markant nedsat funktionsniveau og selv under iagttagelse af omfattende skånehensyn vil det næppe være muligt at bringe ham til at fungere i hverken ordinær eller beskyttet jobfunktion.«

Igen i maj 2012 var vurderingen, at Krølle »har intet arbejdsmarkedsperspektiv grundet de sociale og helbredsmæssige barrierer«, samt at han havde »meget få ressourcer«, så der »kan ikke peges på udviklingsmuligheder i forhold til fremtidig tilknytning til arbejdsmarkedet«.

I december 2012 var vurderingen fortsat, at Krølle »er meget langt fra arbejdsmarkedet grundet svære helbredsmæssige problemer«.

I april 2013 mente kommunens lægekonsulent, at »der i princippet« ikke var »dokumenteret helbredsmæssige barrierer, der forhindrer deltagelse i afklarende forløb«, men, som det straks blev tilføjet, »omvendt (kan der) heller ikke herske tvivl om meget ringe funktionsniveau, der umiddelbart udelukker samme afklarende tiltag«.

Tilsvarende mente en overlæge på Infektionsmedicinsk Ambulatorium på Hvidovre Hospital på samme tidspunkt, at Krølle »vurderes absolut uegnet til enhver form for arbejde, og prognosen er dårlig, ikke så meget pga. hans hiv, men pga. hans fortsatte stofmisbrug og psykiatriske habitus«.

I en såkaldt profilbeskrivelse fra april 2013 var konklusionen derfor, at Krølle »ikke via beskæftigelsesfremmende foranstaltninger, herunder opkvalificering eller kortere uddannelsesforløb (…) vil kunne bringes i selvforsørgelse. Det vurderes endvidere, at de behandlingsmæssige muligheder i relation til aktivering mv. er udtømte«.

En sagsmedarbejder fra kommunens hjemløseenhed vurderede det i oktober 2013 som urealistisk, at Krølles »helbred på sigt bliver bedre, snarere det modsatte. Han er ikke i stand til fysisk eller psykisk at tage vare på sig selv«.

I juli 2014 var vurderingen stadig, at Krølle var »meget langt fra arbejdsmarkedet« på grund af hans »svære sociale og helbredsmæssige problemstillinger«, og at han havde »svært ved at samarbejde i forhold til egen bedring«.

Ingen fritidsinteresser

Inden Krølles sag kunne komme til behandling i kommunens rehabiliteringsteam, blev han udspurgt af en sagsbehandler, der skulle stille en række spørgsmål og notere svarene på et skema. Flere gange måtte medarbejderen imidlertid notere, at »borger medvirker ikke ret meget«, bl.a. fordi Krølle »under samtalen (var) faldet i søvn et par gange, og dette har gjort samtalen vanskelig«.

Til spørgsmål som f.eks. ’Hvilken type tilbud tror du vil kunne hjælpe dig i retning af job eller uddannelse’, eller ’Hvilke af dine personlige styrker kan hjælpe dig med at få dine ønsker om job eller uddannelse opfyldt’, skrev medarbejderen hver gang: »Intet at bemærke.«

Til spørgsmålet ’Hvilke fritidsinteresser har du’, svarede Krølle: »Jeg har ingen fritidsinteresser«, og til spørgsmålet ’Er det noget ved dit helbred, der har betydning for din evne til at arbejde eller uddanne dig’, lød svaret fra Krølle ganske kort: »Ja.«

I juni 2014 skulle fire medarbejdere komme med en indstilling i Krølles sag. Først opremsedes en række tilfælde, hvor Krølle var udeblevet fra møder eller behandling eller havde afvist at tage imod socialpædagogiske støtteforanstaltninger.

Alligevel valgte de fire medarbejdere at følge en anbefaling fra en sundhedskoordinator om, at der skulle foretages en »neurologisk udredning« for at afklare, om den konstaterede hjerneskade hos Krølle »kunne være en mulig årsag til« at han ikke evnede »at samarbejde omkring behandlingstiltag«.

Og selv om hans funktionsniveau var »meget lavt« på grund af Krølles »fortsatte misbrug«, så kunne man dog ikke udelukke, at der fortsat kunne være »behandlingsmuligheder i forhold til din misbrugsproblematik og fysiske/psykiske tilstand i øvrigt«.

På den baggrund mente kommunen »på nuværende tidspunkt« ikke at kunne »konkludere noget endeligt i forhold til din funktions- og arbejdsevne, og vi kan ikke udelukke, at du kan opnå gentilknytning til arbejdsmarkedet med den rette støtte«.

Da det ifølge kommunen ikke kunne afgøres, om Krølles funktions- og arbejdsevne var »nedsat, herunder i et varigt perspektiv«, altså helt uden udviklingsmuligheder, måtte indstillingen derfor blive et afslag på førtidspension.

I afgørelsen fra september 2014 skrev Modtageenheden derfor til Krølle, at der fortsat var »muligheder for, at din helbredsmæssige tilstand kan bedres ved at indgå i relevant behandling for dit misbrug, din hiv og hepatitis«.

Efter en sådan »afklaring af din helbredsmæssige tilstand« ville der være »mulighed for relevant afklaring af din arbejdsevne i et varigt perspektiv«. Herved ville Krølle måske kunne »opnå en tilknytning til arbejdsmarkedet, eventuelt med støtte efter den beskæftigelsesrettede og sociale lovgivning, for eksempel en helhedsorienteret og tværgående indsats i et ressourceforløb«.

»Der kan ikke tilkendes førtidspension, når der fortsat er mulighed for afklarende og udviklende indsatser efter beskæftigelseslovgivningen«, lød kommunens endelige konklusion.

Den konklusion er helt efter reglerne, vurderer lektor i socialret ved Aalborg Universitet Nina von Hielmcrone.

»På grundlag af de oplysninger, der fremgår af artiklen, ser det umiddelbart ud til, at afgørelsen er i overensstemmelse med de gældende regler for tilkendelse af førtidspension og ressourceforløb.«

Så Krølle stadig sidder foran Illum og tigger, når han har kræfter til det.